input: DECIZIA CONSILIULUI
  din 24 septembrie 2012
  privind semnarea, în numele Uniunii și al statelor membre ale acesteia, și aplicarea cu titlu provizoriu a protocolului la Acordul euro-mediteraneean de stabilire a unei asocieri între Comunitatea Europeană și statele membre ale acesteia, pe de o parte, și Republica Tunisiană, pe de altă parte, pentru a ține seama de aderarea Republicii Bulgaria și a României la Uniunea Europeană
  (2014/711/UE)
  CONSILIUL UNIUNII EUROPENE,
  având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (5),
  având în vedere Actul de aderare a Bulgariei și a României, în special articolul 6 alineatul (2),
  având în vedere propunerea Comisiei Europene,
  întrucât:
  (1)
  La 23 octombrie 2006, Consiliul a autorizat Comisia să negocieze cu Republica Tunisiană (denumită în continuare „Tunisia”), în numele Comunității Europene și al statelor membre ale acesteia, un protocol la Acordul de asociere euro-mediteraneean de stabilire a unei asocieri între Comunitatea Europeană și statele membre ale acesteia, pe de o parte, și Republica Tunisiană, pe de altă parte (1), pentru a ține seama de aderarea Republicii Bulgaria și a României la Uniunea Europeană (denumit în continuare „protocolul”).
  (2)
  Aceste negocieri au fost încheiate, spre satisfacția Comisiei.
  (3)
  Textul protocolului negociat cu Tunisia prevede, la articolul 8 alineatul (2), aplicarea cu titlu provizoriu a protocolului înainte de intrarea acestuia în vigoare.
  (4)
  Este necesar ca protocolul să fie semnat și aplicat cu titlu provizoriu, în așteptarea finalizării procedurilor necesare în vederea încheierii acestuia,
  ADOPTĂ PREZENTA DECIZIE:
  Articolul 1
  (1) Se autorizează semnarea, în numele Uniunii și al statelor membre ale acesteia, a protocolului la Acordul euro-mediteraneean de stabilire a unei asocieri între Comunitatea Europeană și statele membre ale acesteia, pe de o parte, și Republica Tunisiană, pe de altă parte, pentru a ține seama de aderarea Republicii Bulgaria și a României la Uniunea Europeană, cu condiția încheierii protocolului menționat.
  (2) Textul protocolului se atașează la prezenta decizie.
  Articolul 2
  Președintele Consiliului este autorizat să desemneze persoana sau persoanele împuternicite să semneze protocolul în numele Uniunii și al statelor membre ale acesteia.
  Articolul 3
  Protocolul se aplică, cu titlu provizoriu, de la 1 ianuarie 2007, în așteptarea finalizării procedurilor necesare în vederea încheierii acestuia.
  Articolul 4
  Prezenta decizie intră în vigoare la data adoptării.
  Adoptată la Bruxelles, 24 septembrie 2012.